Diari Oficial de la Generalitat Valenciana


Sumari del DOGV 6936, del 04-01-2013 (2012/11050)

Informació pública de la iniciació del procediment per a la gestió indirecta del programa d'actuació integrada, per al desenvolupament de l'àmbit de sòl no urbanitzable, coincident amb els terrenys ocupats per l'actual Ciutat Esportiva del València CF.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6936

Data del DOGV
:   04-01-2013

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2012/11535


Data del document
:   26-12-2012

Organisme emissor
:   Ajuntament de Paterna

Tipus de document
:   Anunci

Descriptors 

:   * Paterna
    * pla d'urbanisme
    * administració local

Informació pública de la iniciació del procediment per a la gestió indirecta del programa d'actuació integrada, per al desenvolupament de l'àmbit de sòl no urbanitzable, coincident amb els terrenys ocupats per l'actual Ciutat Esportiva del València CF. [2012/11893]  
El Ple de l'Ajuntament, en la sessió extraordinària celebrada el dia 20 d'agost de 2012, ha resolt iniciar el procediment per a la gestió indirecta del programa d'actuació integrada, per al desenvolupament de l'àmbit de sòl no urbanitzable, coincident amb els terrenys ocupats per l'actual Ciutat Esportiva del València CF.   
Les bases generals tipus són les aprovades per la Generalitat Valenciana, publicades en el Diari Oficial de la Generalitat Valenciana número 5264-bis, de 23 de maig de 2006 (segons el Decret núm. 67/2006, de 12.05.2006, pel qual s'aprova el Reglament d'Ordenació i Gestió Territorial i Urbanística), i les bases particulars per a la selecció i adjudicació del mencionat programa d'actuació integrada són les que es transcriuen a continuació:  
  
«Primera. Objecte de les bases particulars de programació  
Les presents bases particulars de programació, que desenvolupen les bases generals reguladores de la gestió indirecta, aprovades per la Generalitat Valenciana, es redacten d'acord amb el que preveu l'article 131.2 de la Llei Urbanística Valenciana (LUV) i l'article 286 del Reglament d'Ordenació i Gestió Territorial i Urbanística (ROGTU), que la desenvolupa.  
Tenen com a objecte definir i regular les condicions de caràcter tècnic, jurídic, econòmic i administratiu per a l'adjudicació de la condició d'urbanitzador, i el posterior desplegament i execució, per mitjà de gestió indirecta, de l'actuació integrada dels sòls actualment ocupats per les instal·lacions de la Ciutat Esportiva del València CF, i d'aquells sòls necessaris per a dur a terme la seua adequada integració i connexió amb les xarxes de comunicació.  
  
Segona. Règim jurídic (art. 286.1.d del ROGTU)  
El present contracte té naturalesa jurídica especial, i en tot allò no previst en les presents bases particulars s'aplicaran la Llei 16/2005, de 30 de desembre, de la Generalitat, Urbanística Valenciana, i el ROGTU, aprovat pel Decret 67/2006, de 19 de maig, del Consell de la Generalitat, i les bases generals de programació.  
S'aplicaran supletòriament les disposicions contingudes en el Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, així com les normes que regulen la contractació administrativa de les entitats locals que se li apliquen.  
En cas de contradicció entre els documents contractuals abans esmentats, l'orde de prelació serà el següent: bases particulars de programació, bases generals de programació i contracte per al desplegament i execució del programa d'actuació integrada.  
  
Tercera. Ordenació urbanística vigent (art. 131.2.a de la LUV)  
En el planejament vigent tals sòls vénen classificats com a sòl no urbanitzable, per la qual cosa la proposta de programació haurà de plantejar la modificació de la classificació de tals sòls.  
Es concreta en la parcel·la en què actualment està ubicada la Ciutat Esportiva del Valencia CF, SAD. La classificació establida en el pla general d'ordenació urbana (PGOU) per a la parcel·la és sòl no urbanitzable, clau UN-III-21, zones sense altres limitacions que les derivades del contingut dels articles 85 i 86 de la Llei del Sòl. Les condicions urbanístiques es disposen en l'article 196 del PGOU.  
1. Definició: terrenys constituents del medi rural que no gaudixen d'especials qualitats per al cultiu ni presenten masses forestals objecte de protecció i no són susceptibles d'inundacions periòdiques, ni constituïxen vies d'aigua.   
2. Condicions d'ús:  
a. Ús dominant: agrícola.  
b. Usos compatibles, els següents:  
i. Vivenda unifamiliar aïllada, forestal i pecuària.  
ii. Els que es declaren d'utilitat pública i interés social dels següents: en categoria 6a, magatzems qualificats, espectacles i activitats de pública concurrència, sanitari, assistencial, cultural, escorxador, seguretat, defensa, cementeri, viari, infraestructures bàsiques; només quan hagen de situar-se al medi rural.  
iii. Els que hagen d'implantar-se com a associats als d'utilitat pública i interés social per a assegurar-ne l'adequat exercici: oficines, aparcament, esportiu ordinari, religiosos i espais lliures i zones verdes.   
  
c. Usos incompatibles: vivenda unifamiliar agrupada, vivenda plurifamiliar, activitat artesana, magatzems no qualificats, extractius, abocaments de residus, hostalatge, comerç, esportiu especial i singular i els que s'indiquen al tercer subapartat dels definits compatibles en este article, quan no vinguen condicionats per la implantació dels d'utilitat pública i interés social.  
d. Ús exclusiu: no s'hi determina.  
3. Condicions per a l'edificació:  
a. Parcel·la mínima edificable: 30.000 m².  
b Ocupació màxima de parcel·la: 5 per cent.  
c. Índex d'intensitat neta d'edificació: 0,005 m²t/m²s.  
d. Edificació màxima. 3.000 m²t.  
e. Altura reguladora màxima: 6,50 metres.  
f. Distància mínima a límits de parcel·la i a altres edificacions: 25 metres.  
g. Distància mínima a qualsevol nucli de població: 450 metres.  
h. Nombre màxim d'unitats edificades per parcel·la: 5 unitats.  
  
4. Condicions d'aplicació dels paràmetres anteriors i d'implantació dels usos compatibles.  
a. Alçada reguladora màxima: excepcionalment podrà aconseguir 10 metres en edificis per a allotjament de l'ús, magatzems qualificats.  
b. Límits de parcel·la: no es permetran tancaments d'obra opacs per damunt de 0,40 metres.  
c. Vivenda unifamiliar: només es permetrà una vivenda unifamiliar per parcel·la.  
En la fitxa del planejament en tramitació es determina una superfície per a l'actuació de 166.760,90 m²s, sense que es compute en eixa superfície la cessió prevista en l'article 13.6 de la Llei d'Ordenació del Territori i Protecció del Paisatge, que s'haurà de preveure necessàriament.  
  
Quarta. Memòria de necessitats i objectius del programa d'actuació integrada (art. 131.2.b de la LUV)  
1. Memòria de necessitats:  
En la memòria de necessitats haurà de justificar-se en les propostes de programació la necessitat d'abordar un desenvolupament urbà harmònic, aprofitant al màxim les condicions naturals i d'accessibilitat del territori.  
2. Objectius de la programació:  
En els objectius de la programació, el programa d'actuació integrada haurà de contindre les previsions necessàries, per a satisfer tots els objectius mínims i imprescindibles de la programació a què es referix l'article 124 de la LUV, i així haurà de:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
a.1) Redactar i tramitar la totalitat de documents urbanístics i ambientals necessaris per a aconseguir el fi previst.   
a.2) Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
a.3) Fitar i delimitar les parcel·les aportades a la reparcel·lació, amb caràcter previ a la redacció del projecte.  
a.4) Presentar per a l'aprovació el projecte de reparcel·lació.  
a.5) Pagar els creditors nets abans que la reparcel·lació accedisca al Registre de la Propietat.  
a.6) Inscriure en el Registre de la Propietat les noves finques resultants, especialment les destinades al domini públic.  
a.7) Fer constar en el Registre de la Propietat les afeccions existents (carreteres, ferrocarril, barrancs i altres).  
a.8) Cancel·lar les finques cadastrals aportades a la reparcel·lació i inscriure les resultants en el Cadastre.  
a.9) Qualssevol altres actuacions necessàries per a la transformació jurídica de les finques afectades.   
b) Urbanitzar completament la unitat o unitats d'execució que constituïxen l'objecte del programa i realitzar les obres públiques addicionals que calga, amb subjecció a les previsions temporals i econòmiques del programa (i es definiran, a nivell general, aquelles obres necessàries per a garantir els servicis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, per a la qual cosa haurà de:   
c.1) Aportar informes de les administracions sectorials les competències del qual resulten afectades per l'actuació (carreteres, xarxa ferroviària, domini públic hidràulic i altres).  
c.2) Aportar informe d'existència de recursos hídrics.  
c.3) Aportar informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
c.4) Incloure en el projecte d'urbanització la construcció de les obres complementàries que foren necessàries.  
d) Suplementar les infraestructures i els espais públics o reserves dotacionals en allò que és necessari per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'Administració gratuïtament. A estos efectes:   
· L'urbanitzador efectuarà la seua inscripció en el Registre de la Propietat i traslladarà a l'Administració el corresponent certificat acreditatiu d'això.  
· Els entregarà en perfectes condicions, una vegada concloses les obres d'urbanització, i alçarà la corresponent acta d'entrega.  
· Els transformadors d'energia elèctrica es consideraran equipament privat i s'entregaran a la companyia subministradora. Tant el sòl necessari per a la seua implantació com el cost d'esta haurà de ser assumit per tots els propietaris afectats.  
De conformitat amb el que disposa l'article 13.6 de la Llei 4/2004, d'Ordenació del Territori i Protecció del Paisatge, l'aprovació i adjudicació definitiva del present programa comportarà l'obligació de cedir gratuïtament a l'Ajuntament el sòl no urbanitzable protegit, en una superfície igual a la reclassificada.  
f) Obtindre l'aprofitament que legalment corresponga, amb destí al patrimoni públic del sòl, amb caràcter gratuït, lliure de tot cost i/o càrrega o gravàmens.  
g) Ordenar el repartiment equitatiu de les càrregues i beneficis de l'actuació entre els afectats. (L'Ajuntament, en els supòsits en què procedisca el deure de cessió previst en l'article 13.6 de la Llei 4/2004, de 30 de Juny, d'Ordenació del Territori i Protecció del Paisatge, haurà d'establir els criteris de valoració i la seqüència per a fer efectiu el deure).  
h) Establir terminis per a edificar els solars resultants de l'actuació urbanitzadora, incloent-hi un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.  
i) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, de conformitat amb les directrius establides en la Llei 4/2004, de 30 de Juny, d'Ordenació del Territori i Protecció del Paisatge, i adquisició d'excedents d'aprofitament municipal provinents d'altres àmbits de planejament.  
  
Cinquena. Paràmetres urbanístics (art. 131.2.c de la LUV)   
Els paràmetres urbanístics són els establits en la fitxa de planejament i gestió que s'hi adjunta.   
  
  
  
  
  
  
  
Sisena. Criteris i objectius territorials (art. 131.2.d de la LUV)  
Al tractar-se el sector d'una zona classificada com a sòl no urbanitzable en el planejament vigent, no compta amb ordenació detallada, per la qual cosa les proposicions que presenten els interessats per al desenvolupament de l'actuació hauran de tindre en compte el següent:  
Condicions generals:  
L'establiment de les millors solucions tècniques amb vista a una adequada i òptima ordenació urbanística, així com donar solució a les problemàtiques de trànsit viari, accessibilitat i infraestructures.  
En virtut de tot això es considera convenient disposar de forma ordenada, seqüencial i proporcionada, tant les tipologies edificatòries, com els usos previstos en el sector, atenent a criteris de localització física, integració paisatgística i protecció ambiental (impacte visual, contaminació acústica, activitats molestes?) i la seua relació amb l'entorn urbanitzat confrontant (xarxa viària i accessos rodats, de vianants, carril bici?).  
Condicions específiques:  
Les propostes d'ordenació hauran d'integrar-se amb l'estructura urbana existent actualment en el parc tecnològic, i es resoldrà la interconnexió de les trames viàries, cosa que s'entendrà com una ampliació de l'ordenació existent.  
S'haurà de resoldre adequadament la integració de l'ordenació proposada respecte a les vies de comunicació circumdants, i s'establiran els elements de filtre adequats per a mitigar-ne l'impacte negatiu, amb especial èmfasi en l'estudi de les afeccions acústiques, i compliment de la normativa especifica en este sentit.  
S'haurà de dissenyar elements de connexió amb les xarxes de trànsit d'alta capacitat independent dels existents en el parc tecnològic, i es potenciarà la connexió de la xarxa viària dissenyada amb la via parc.  
El planejament, el projecte d'urbanització i les normes urbanístiques hauran d'incorporar un programa d'actuació mediambiental, orientat a establir uns paràmetres mínims de sostenibilitat urbana en les propostes que s'hi desenvolupen.  
  
Setena. Criteris d'ordenació urbanística (art. 131.2.d de la LUV)  
Els criteris d'ordenació urbanística s'ajustaran als paràmetres establits en la legislació urbanística vigent.  
  
Huitena. Objectius d'edificació privada (art. 131.2.e de la LUV)  
1. Els objectius d'edificació, reserva d'aparcaments, i restants condicions urbanístiques s'establiran en els instruments de planejament a redactar, i es basaran en les normes urbanístiques aplicables.  
2. Es podrà simultaniejar la urbanització i l'edificació del sector.  
  
Novena. Prescripcions tècniques dels documents d'ordenació i gestió (art. 131.2.f de la LUV)  
Atés que l'àmbit del present concurs és una zona de sòl no urbanitzable, la classificació del qual i qualificació es pretén modificar, el programa haurà d'instar la modificació de l'ordenació vigent. Per això, junt amb l'alternativa tècnica, haurà de presentar-se:  
- Pla parcial modificatiu de l'ordenació estructural.  
- Justificació d'integració territorial.  
- Estudi d'impacte ambiental.   
- Estudi acústic.  
- Estudi d'integració paisatgística.  
- Projecte d'urbanització, i  
- Tots aquells que pogueren ser exigits per la legislació sectorial.  
  
De cada un dels documents integrants de la referida documentació tècnica es presentaran dos còpies en suport paper, acompanyades d'una còpia en suport informàtic CD, en els programes següents:  
Textos: Microsoft Word.  
Fulls de càlcul: Microsoft Excel.  
Bases de dades: Microsoft Acces.  
Presentacions: Microsoft Power Point.  
Dibuixos: Autocad 2004.  
A més, s'aportaran tots els documents en format PDF.  
  
Deu. Prescripcions tècniques del projecte urbanització (art. 131.2.h de la LUV)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, i haurà de complir el que establix l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació. Comprendrà tots i cadascun dels documents assenyalats en l'article 156.1 de la LUV i en l'article 350 del ROGTU.  
A més de l'anterior, es fa especial insistència en la necessitat d'aportar la documentació següent:  
1. Base cartogràfica municipal. El projecte d'urbanització incorporarà la base cartogràfica municipal com a element de referència per a definir les obres a executar. La planta viària se superposarà a la base cartogràfica per a definir l'estat inicial de l'àmbit del programa. Així mateix, en el projecte d'urbanització s'incorporarà l'ordenació detallada, els usos i l'edificabilitat de cada parcel·la, així com totes les dades que es precisen per a establir la demanda dels servicis públics que desenvolupa el projecte d'urbanització, inclosa la fitxa de gestió pròpia de la unitat d'execució i les principals característiques del pla de reforma interior.  
2. Identificació dels servicis públics existents, punt de connexió de la xarxa de distribució del pla amb la xarxa existent, amb capacitat suficient per a garantir el subministrament a les parcel·les edificables. L'urbanitzador haurà de justificar la demanda que es genera en la unitat d'execució per a cada un dels servicis, i en definirà les principals característiques i justificarà el compliment de la legislació reguladora, i sol·licitarà de les empreses encarregades de la gestió de cadascun dels servicis, la definició del punt o punts de connexió amb la xarxa de distribució existent, amb capacitat suficient per a atendre la demanda generada en el sector, i les condicions de desenvolupament de la xarxa de distribució pròpia del sector.  
S'haurà d'incorporar un annex de coordinació amb les companyies de servicis en què es justifique les condicions de connexió, informes emesos per estes companyies relatius a condicions tècniques i capacitat de subministrament, així com una còpia dels convenis per a la implantació de les instal·lacions urbanes.  
Esta documentació s'haurà d'incorporar obligatòriament al projecte d'urbanització. La documentació relativa a cadascun dels servicis es pot incorporar al projecte per mitjà d'un annex específic.  
3. Identificació dels elements més significatius del medi físic (edificis, arbratge, camins, séquies, camps de cultiu, instal·lacions de servicis públics, etc.) definint-ne les característiques i l'estat de conservació, i justificant l'actuació proposada sobre estos elements.  
  
4. Definició de les zones de domini restringit vinculades a les infraestructures existents (carreteres, col·lectors...), zona de domini públic, servitud i afecció o reserva, vinculades a estos dominis.  
5. Mesuraments parcials i el detall de les unitats d'obra, excloent-ne del quadre de preus unitaris, el quadre de preus descompostos, el pressupost d'execució material (PEM), i el pressupost de licitació, determinacions estes a incloure en la proposició juridicoeconòmica.  
  
6. Estudi geotècnic d'identificació de sòls i mesures a prendre per a la capacitat portant requerida en cada cas, amb l'objecte d'obtindre les esplanades requerides, i l'urbanitzador serà responsable de les circumstàncies d'origen geotècnic no previstes sorgides durant l'execució.  
  
7. Estudi de seguretat i salut, de les obres definides en el projecte d'urbanització.  
8. Enderrocaments a efectuar (descripció, valoració i plànols). Hauran de ser tinguts en compte en l'estudi de seguretat i salut com a tasca de risc, així com les seues corresponents mesures de prevenció. A més hauran d'incloure's en el projecte amb el suficient detall (plànol en què es reflectisquen les construccions a demolir, descripció en memòria, etc.) i no sols en el pressupost. De no incloure's en el projecte d'urbanització hauria de presentar-se el corresponent projecte d'enderrocament i l'estudi de seguretat i salut específic.  
9. Estudi de control de qualitat per a l'execució de les obres d'urbanització. Es determinaran els assajos de control de qualitat a realitzar de cada unitat d'obra durant el procés constructiu i les proves de recepció específiques establides en la normativa reguladora, i es definiran els criteris d'acceptació i rebuig de la prova.  
10. Estudi de mobilitat urbana, en què es definisquen els itineraris, tant de vianants com de trànsit rodat, en què s'estudien els recorreguts dels transports públics i els transports alternatius (carril bici), que enllacen esta actuació amb els barris ubicats en el seu entorn.  
11. Estudi de contaminació acústica i mesures correctores a prendre en cas necessari (barrera acústica), en què es considerarà l'estat en què es trobe la urbanització en el moment de l'execució del programa d'actuació integrada i la futura ordenació.  
12. Programa de treballs, que inclourà el programa previst per a l'execució de l'obra urbanitzadora des del seu inici fins a la seua finalització, amb el desglossament mensual referit a l'execució parcial de cada un dels capítols, d'acord amb el termini proposat per a la seua execució.  
El projecte d'urbanització haurà d'ajustar-se a les ordenances municipals aplicables, així com a les condicions tècniques definides per l'Àrea de Sostenibilitat de l'Ajuntament de Paterna.  
La justificació de la suficiència en les infraestructures i servicis urbans, per part dels ens de gestió de servicis i infraestructures serà una condició imprescindible per a la consideració de les propostes presentades.  
  
Onze. Preu de licitació (art. 286.1.h del ROGTU)   
El preu de licitació ha sigut calculat estimativament en 63.454.818,00 euros (setze milions sis-cents noranta-cinc mil euros), impost sobre el valor afegit exclòs. Tal preu queda determinat exclusivament per al càlcul de la garantia provisional.  
Els qui desitgen participar en el concurs de programació hauran de presentar un resguard acreditatiu de la garantia provisional en els termes previstos en la base general 16.a, apartat 1, per un import de 333.900,00 euros (tres-cents trenta-tres mil nou-cents euros), equivalent al dos per cent del preu de licitació, impost sobre el valor afegit exclòs.  
  
  
Dotze. Terminis de desplegament i execució del programa (art. 131.2.i de la LUV i art. 286.1.i del ROGTU)  
De conformitat amb els articles esmentats, els terminis seran els següents:  
1. Anunci del concurs. La informació pública d'este concurs es realitzarà de conformitat amb el que disposa l'article 132 de la LUV i concordants del ROGTU.  
2. Proposicions dels interessats. De conformitat amb el que disposa l'article 133.3 de la LUV, les proposicions dels interessats, acompanyades de la documentació exigida en l'apartat 1 de l'esmentat precepte, es presentaran en el termini màxim de tres mesos, comptats a partir de la data d'enviament de l'anunci al Diari Oficial de la Unió Europea.  
  
3. Informació pública. els concursants sotmetran la documentació a què fa referència els articles 134.1 de la LUV i 293 del ROGTU a informació pública, per un termini d'un mes.  
4. Adjudicació del programa. L'Ajuntament disposarà d'un termini de tres mesos, comptats a partir de l'obertura de les proposicions dels interessats, per a l'aprovació i adjudicació del programa d'actuació integrada.  
Esta aprovació municipal serà provisional i no legitimarà el desplegament i execució del programa, fins a l'aprovació definitiva del pla parcial modificatiu de l'ordenació estructural, per la conselleria competent en matèria d'urbanisme (article 137.5 de la LUV).  
5. Formalització del contracte. En el termini d'un mes, comptat des de la notificació de l'acord d'aprovació i adjudicació definitiva del programa a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada que, com a mínim, inclourà en les seues clàusules la referència a les qüestions previstes en l'article 138.3 de la LUV.  
6. La presentació de textos refosos. Corresponents al planejament o projecte d'urbanització, haurà de produir-se en el termini màxim de dos mesos, comptats des que tinga lloc la notificació de l'aprovació provisional o definitiva, que imposara modificacions a l'alternativa tècnica formulada.  
7. Licitació, si és el cas, de les obres d'urbanització. L'empresari constructor serà seleccionat per mitjà de concurs o subhasta, de conformitat amb el que establix el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, i articles 120 i 160 de la LUV i concordants del ROGTU, llevat que concórreguen les excepcions legalment previstes.  
  
L'inici del procediment de pública concurrència per a la selecció d'empresari constructor, ha de tindre lloc en el termini d'un mes, des de la formalització del contracte entre l'urbanitzador i l'administració actuant (art. 332.6 del ROGTU).  
8. Projecte de reparcel·lació. el projecte de reparcel·lació haurà de sotmetre's a informació pública en el termini màxim de quatre mesos, des de l'expiració del termini que l'article 167.3 de la LUV habilita els propietaris per a optar per la manera de retribuir a l'urbanitzador.  
9. Execució material de les obres d'urbanització.  
- Inici: tres mesos des que adquirisca fermesa en via administrativa l'aprovació del projecte de reparcel·lació.  
- Terminació: un termini màxim de 36 mesos des de l'inici de les obres per a l'execució de les obres d'urbanització previstes.  
- Termini garantia: 12 mesos des de la recepció definitiva de les obres d'urbanització.  
- Pròrroga: el termini d'execució serà prorrogable per causa justificada no imputable a l'urbanitzador, que li impedisca realitzar les obres dins del termini previst.  
- Penalització: l'urbanitzador està obligat a complir els terminis fixats en la LUV, en les presents bases i en el contracte que subscriga amb l'Ajuntament de Paterna.  
L'incompliment d'esta obligació habilitarà a l'Ajuntament de Paterna a imposar les multes coercitives assenyalades en la legislació de contractes de les administracions públiques i, si és el cas, a resoldre el contracte amb confiscació de la fiança definitiva.  
10. Sol·licitud de llicències d'edificació en els solars resultants.  
L'urbanitzador haurà de sol·licitar llicència per a l'edificació dels solars de la seua propietat en el termini màxim de sis mesos des de la recepció de les obres d'urbanització.   
  
Tretze. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors, ni promoure programes d'actuació integrada, les persones en què concórrega alguna prohibició de contractar de les previstes en l'article 60.1 del Text Refós de la Llei de Contractes del Sector Públic.   
  
Catorze. Solvència econòmica i financera (art. 131.2.m de la LUV)  
Per a justificar la solvència econòmica i financera de l'urbanitzador, haurà de reunir un dels requisits següents:  
A) Persones jurídiques: presentació de comptes anuals o extracte de les mateixes i capital social mínim del 10 per cent del preu de licitació del programa.  
Este extrem serà acreditat per mitjà de certificat expedit pel Registre Mercantil, d'una antiguitat no superior a tres mesos.  
B) Agrupació d'interés urbanístic: s'entendrà que compten amb solvència financera en tot cas. S'acreditarà tal extrem per mitjà de certificat acreditatiu de la inscripció en el Registre d'Agrupacions d'Interés Urbanístic.  
  
Quinze. Solvència tècnica i professional (art. 131.2.m de la LUV)   
1. La justificació de la solvència tècnica i professional de l'urbanitzador s'acreditarà per un o alguns dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
  
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent-hi els mitjans d'estudi i investigació de què es dispose.  
  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret, l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, i haurà de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'un, almenys, dels seus membres.  
  
Setze. Garanties  
1. Els qui desitgen participar en el procediment de licitació d'un programa d'actuació integrada, hauran de constituir en la forma i als efectes previstos en el Text Refós de la Llei de Contractes del Sector Públic, una garantia provisional equivalent al dos per cent de l'estimació aproximada de les càrregues del programa, impost sobre el valor afegit no inclòs.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, a constituir en la forma i als efectes previstos en el Text Refós de la Llei de Contractes del Sector Públic, s'establix en un 10 per cent del valor de les càrregues d'urbanització, impost sobre el valor afegit no inclòs, del programa d'actuació integrada aprovat. S'ingressarà en el termini màxim de 15 dies a comptar de la notificació de l'acord d'aprovació i adjudicació del programa.  
L'urbanitzador seleccionat, en el mateix termini, haurà d'acreditar, igualment, el pagament de tots els gastos originats pel concurs, així com d'estar al corrent en el pagament de les obligacions derivades de tributs autonòmics i estatals, per mitjà de l'aportació dels corresponents certificats i l'Ajuntament comprovarà pels seus mitjans, que es troba al corrent en el pagament de tributs municipals.  
5. Procedirà elevar la garantia definitiva al 20 per cent en els supòsits d'aprovació de programes d'actuació integrada en els que les càrregues urbanístiques es troben sotmeses en presumpció de temeritat, calculada en els termes establits en la legislació de contractes de les administracions públiques.  
  
Disset. Presentació de proposicions  
Els qui desitgen prendre part en la licitació, hauran de presentar les seues proposicions en el termini i lloc següents:  
1. Termini de presentació: les proposicions es presentaran en el termini màxim de tres mesos, comptats a partir de la data d'enviament de l'anunci de concurs al Diari Oficial de la Unió Europea, data que es farà constar en tots els anuncis de licitació.  
2. Lloc de presentació: les proposicions es presentaran en el Registre General de l'Ajuntament de Paterna, situat a la plaça de l'Enginyer Castells, núm. 1, de Paterna.  
Les proposicions, integrades per tres sobres, identificats en el seu exterior amb la indicació de la licitació a què concórreguen, i firmats pel licitador o persona que el represente, i indicant el nom i cognoms o raó social del proponent amb la següent documentació en idioma castellà o valencià:  
- Sobre A. Alternativa tècnica, es presentarà obert.  
- Sobre B. Proposició juridicoeconòmica, es presentarà en sobre tancat.  
La documentació obrant en estos sobres serà objecte de valoració als efectes d'aprovació del programa i adjudicació de la condició d'urbanitzador.  
- Sobre C. Es presentarà amb el títol de «Documentació» i contindrà la documentació següent:  
A. Si concorreguera una societat mercantil, haurà de presentar escriptura de constitució inscrita en el Registre Mercantil. Tractant-se d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic, dependent de la conselleria competent en Urbanisme.  
  
B. Els qui compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar el document nacional d'identitat o fotocòpia legalitzada d'este document.  
D. Resguard acreditatiu d'haver constituït la garantia provisional en els termes exigits en la base 16.  
E. Declaració responsable de no estar sotmés en cap de les prohibicions per a contractar establides per la legislació reguladora de la contractació administrativa, incloent-hi trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si procedix, al fur jurisdiccional estranger que poguera correspondre'ls.  
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 de la LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra de tals extrems.  
I. En cas de concórrer a la licitació diverses empreses, compromeses a la constitució d'una unió temporal, cadascuna d'estes haurà d'acreditar-ne la personalitat jurídica i capacitat, i indicarà els noms i les circumstàncies dels empresaris que subscriuen les proposicions, la participació de cadascuna d'estes, i designarà la persona o entitat que, durant la vigència del contracte, ha de tindre la representació de la unió davant de l'Administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb unes altres, si ho ha fet individualment, o figurar en més d'una agrupació. L'incompliment d'estes normes donarà lloc a la no admissió de totes les propostes de programa presentades per este.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del ROGTU. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial en el municipi afectat i dipositaran una còpia d'estos documents a la seu de l'Ajuntament, els exposaran al públic pels seus propis mitjans, i inseriran un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només als efectes de la presentació d'al·legacions.  
  
Dihuit. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:  
a) Identificació del document de planejament que regule l'ordenació detallada a desenvolupar.  
Atés que la proposta de programa modifica l'ordenació estructural, al suposar una reclassificació de sòl no urbanitzable, haurà d'incorporar-se la documentació establida en els articles 72 a 74 de la LUV i concordants del ROGTU.  
Les propostes de programació que es presenten hauran d'aportar un annex de coordinació de servicis, tant amb les companyies subministradores, com amb les administracions afectades, de manera que queden perfectament definides les actuacions a realitzar.  
La incorporació de l'esmentat annex a la documentació integrant de la proposta de programació, l'aprovació d'este per l'Ajuntament de Paterna i la Generalitat Valenciana, així com el seu compliment en les actuacions a desenvolupar, ha de ser una condició imprescindible per a desenvolupar la programació dels sòls.  
b) Àmbit de l'actuació. L'àmbit d'actuació se cenyirà al definit en la fitxa de planejament i gestió incorporada a les presents bases, es permetran les redelimitacions de l'àmbit territorial a programar per part de l'alternativa tècnica, exclusivament aquelles motivades per les necessitats de connexió a les infraestructures de comunicació i servicis urbans necessaris per al sector.  
En defecte de previsió expressa, únicament tindrà lloc quan tinga com a objecte l'ampliació de la xarxa primària i secundària prevista en el planejament vigent. En tot cas, s'ha d'assegurar el suplement de dotacions de xarxa primària i de xarxa secundària que exigisca l'ampliació i la seua deguda integració en l'estructura urbanística del pla.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si és el cas, estatuts i acords socials d'esta.  
e) Terminis que es proposen per al desenvolupament de l'actuació, determinant tant el corresponent a les obres d'urbanització, com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen, conforme al que disposa la LUV, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si és el cas.  
i) Inventari preliminar de construccions, plantacions i instal·lacions la demolició de les quals, destrucció o eradicació exigisca la urbanització.  
j) Estimació preliminar i general d'aquelles despeses d'urbanització variables, l'import de les quals, encara sent repercutible als propietaris, no es puga determinar per la concurrència d'ofertes.  
k) Si la proposta de programa modificara l'ordenació estructural, haurà d'incorporar la documentació establida per a tals supòsits en la LUV.  
Haurà de contindre el compromís del licitador d'edificar de forma simultània a l'execució de la urbanització un 20 per cent de l'edificabilitat assignada al sector.   
  
Dinou. Proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als aspectes següents:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a estos la proposta i l'elecció de cada modalitat de retribució.  
B) Expressió de les magnituds urbanístiques rellevants establides pel planejament, que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de tal urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
D) Full resum de les dades econòmiques rellevants segons model que s'aprove reglamentàriament.   
E) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b) de la LUV.  
b) Cost de projectes: cost de redacció i direcció dels projectes tècnics, especificant cada projecte, a que es referix l'article 168.1.c de la LUV.   
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10 per cent.  
  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.  
g) Preu del sòl a efectes de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització als propietaris acollits a estes, que, si és el cas, hauran d'estar recolzades per una entitat financera degudament registrada.  
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
  
Vint. Admissibilitat de variants (art. 131.2.g de la LUV)  
1. Únicament es consideraran variants les modificacions de caràcter tècnic i mai les de caràcter econòmic, sempre que, estes últimes no alteren substancialment l'ordenació urbanística proposta.  
  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustaments de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
  
3. En cas d'admetre's, cada aspirant a urbanitzador podrà presentar una única variant.  
4. La presentació d'una variant en cap cas legitimarà la presentació d'una nova proposició juridicoeconòmica.   
5. L'Ajuntament podrà triar, d'entre l'alternativa original i la variada, aquella que millor satisfaça els interessos públics, i se li aplicarà la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.   
  
Vint-i-una. Criteris d'adjudicació (art. 286.1.j del ROGTU)  
Els criteris d'adjudicació de les proposicions seran:  
1. Alternativa tècnica.  
- Qualitat tècnica de l'ordenació proposada: ponderació 50 per cent (50 punts).  
- Qualitat tècnica de les resolucions proposades per a la urbanització: 20 per cent (20 punts).   
- Compromisos complementaris addicionals, assumits voluntàriament per l'urbanitzador i a càrrec seu, en especial compromisos d'adquisició d'excedents d'aprofitament de titularitat municipal: 25 per cent (25 punts).  
- Terminis d'execució del programa: 5 per cent (5 punts).  
La puntuació mínima de l'alternativa tècnica haurà de ser de 50 punts, per a poder valorar la proposició juridicoeconòmica.  
2. Proposició juridicoeconòmica.  
- Import de les càrregues: 20 per cent (20 punts).  
- Valoració dels terrenys a efectes de fixació del percentatge de canvi, junt amb la menor proporció de solars o aprofitament que haja de ser posada a disposició de l'urbanitzador, per mitjà de la reparcel·lació forçosa com a retribució en espècie: 20 per cent (20 punts).  
- Major proporció de terrenys propis o d'associats, que hagen de quedar afectes amb garantia real: 20 per cent (20 punts).  
- Compromisos financers per a l'execució de les obligacions complementàries assumides voluntàriament i a costa seu: 20 per cent (20 punts).  
- Proposta d'adquisició d'excedents municipals d'aprofitament urbanístic: 20 per cent (20 punts).  
3. Percentatges de l'alternativa tècnica i de la proposició juridicoeconòmica en la determinació final de la puntuació:  
- Alternativa tècnica: 60.  
- Proposició juridicoeconòmica: 40.  
  
Vint-i-dos. Adjudicació del programa (art. 286.1.g del ROGTU)   
1. Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes previstos en la base 16 de les presents bases particulars i aportar un certificat positiu de trobar-se al corrent de les seues obligacions tributàries i amb la Seguretat Social, i resguard acreditatiu d'haver constituït la garantia definitiva del cost de les indemnitzacions, preus justos i despeses de reallotjament necessaris per a realitzar l'actuació, la totalitat del cost de les obres d'urbanització complementàries i un set per cent del cost de les obres d'edificació.   
  
Vint-i-tres. Formalització del contracte   
1. En el termini d'un mes, comptat a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a efectes de fedatari públic, i hi annexarà un exemplar de les bases particulars de programació.  
  
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar-ne la resolució, i a este efecte seguirà el procediment establit en el Text Refós de la Llei de Contractes del Sector Públic.  
  
Vint-i-quatre. Dictamen del Consell del Territori i Paisatge (art. 286.1.c del ROGTU)  
Serà exigible l'emissió d'informe del Consell del Territori i Paisatge, de conformitat amb el que establix l'article 73.1 de la LUV.  
  
Vint-i-cinc. Compliment  
1. El contracte s'entendrà complit amb motiu de l'adequada execució de la totalitat de les prestacions incloses en este, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
  
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de totes els certificats d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències apreciades, l'Ajuntament alçarà una acta de recepció definitiva, que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.   
6. El termini de garantia serà de 12 mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, procedirà la devolució de les garanties prestades per l'adjudicatari.  
  
Vint-i-sis. Resolució  
1. Són causes de resolució del contracte les previstes en el Text Refós de la Llei de Contractes del Sector Públic, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'Administració.  
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació en termini de la garantia definitiva.  
d) La no-formalització del contracte en termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la LUV i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada, o amb els mitjans humans o materials que calen per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigisca un termini major.  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la LUV els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'Administració durant més de sis mesos i de manera rellevant, l'urbanitzador tindrà dret a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal, que implique un increment de l'import de les càrregues previst en la proposició juridicoeconòmica superior al 20 per cent.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència, la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte a l'acordar el programa d'actuació i que facen legalment inviable la prossecució d'este, sense perjuí de les compensacions que procedisquen, si és el cas, o de la possibilitat d'esmenar les seues previsions, si això fóra possible, sense desvirtuar substancialment estes.   
n) Incórrer el contractista, durant la vigència del contracte en alguna de les prohibicions de contractar previstes en l'article 60.1 del Text Refós de la Llei de Contractes del Sector Públic.  
o) Les reiterades deficiències en l'execució del contracte.  
p) L'incompliment greu dels deures essencials de l'urbanitzador directament imposats per esta llei.  
q) L'incompliment d'alguns dels compromisos oferits.  
r) La caducitat del programa per transcurs del termini total per a escometre-ho i, si és el cas, la pròrroga.  
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en el mateix per al seu començament.  
v) El desistiment o la suspensió del contracte per un termini superior a un any acordada per l'Ajuntament.  
3. Per a la resolució del contracte entre l'Ajuntament i l'urbanitzador, serà preceptiva l'emissió prèvia d'un informe favorable pel Consell del Territori i el Paisatge.  
4. L'Ajuntament, al resoldre l'adjudicació, podrà acordar que l'urbanitzador continue l'execució del programa davall les seues mateixes condicions, durant el temps indispensable per a evitar perjuís a l'interés públic.  
5. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjuí de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
  
Vint-i-set. Prerrogatives de l'administració (art. 286.1.e del ROGTU)   
L'Ajuntament té totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar-ne la resolució i determinar els efectes d'esta.  
  
Vint-i-huit. Jurisdicció competent (art. 286.1.f del ROGTU)   
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'Administració i l'agent urbanitzador seleccionat en pública concurrència».  
  
Pel que fa referència al model d'anunci de concurs, és el model tipus aprovat per Orde de 13 de desembre de 2006, del conseller de Territori i Vivenda, i publicat en el Diari Oficial de la Generalitat Valenciana número 5408, de 15 de desembre de 2006; les ofertes o sol·licituds de participació s'hauran de redactar en llengua espanyola (ES). L'anunci s'ha remés per a la publicació al Diario Oficial de la Unión Europea el dia 26 de desembre de 2012.  
Igualment, es fa constar que, d'acord amb l'article 101.2 de la LUV i amb l'article 289 del ROGTU, se suspén l'atorgament de llicències d'edificació, enderrocament i parcel·lació, així com l'adopció d'acords aprovatoris de nous programes en l'àmbit territorial definit anteriorment.  
Per a efectuar qualsevol consulta o demanar informació, podran dirigir-se a l'Ajuntament de Paterna, situat a la plaça de l'Enginyer Castells, número 1, 46511 Paterna (València-Espanya), Àrea de Sostenibilitat, Secció de Planejament Urbanístic, telèfons números 419 571 576 i 355 320 347, fax número 888 374 405, a l'adreça de correu electrònic , o a la pàgina web .   
  
Paterna, 26 de desembre de 2012.- L'alcalde: Lorenzo Agustí Pons.